O‘zbekiston va Tojikiston yetakchilari ikki tomonlama va mintaqa kun tartibidagi dolzarb masalalarni muhokama qildilar

23.06.2021
23-iyun kuni O‘zbekiston Respublikasi Prezidenti Shavkat Mirziyoyev va Tojikiston Respublikasi Prezidenti Emomali Rahmonning telefon orqali muloqoti boʻlib oʻtdi.
Davlat rahbarlari O‘zbekiston-Tojikiston strategik sheriklik munosabatlarini yanada kengaytirish hamda mintaqaviy hamkorlikni rivojlantirishning dolzarb masalalarini muhokama qildilar.
Joriy yilning 10-11-iyun kunlari Tojikistonga amalga oshirilgan oliy darajadagi tashrif yakunlari boʻyicha erishilgan kelishuvlar va imzolangan bitimlarni amalga oshirish muhimligi qayd etildi. Savdo, sanoat, energetika, qishloq xoʻjaligi, transport va iqtisodiyotning boshqa sohalarida qoʻshma kooperatsiya loyihalarini va madaniy-gumanitar almashinuv dasturlarini qabul qilingan «yoʻl xarita»lariga muvofiq ilgari surishga alohida e’tibor qaratildi.
Davlat rahbarlari mintaqaviy xavfsizlik masalalari yuzasidan fikr almashdilar hamda Markaziy Osiyoda barqarorlikni ta’minlash va yaxshi qoʻshnichilikni mustahkamlash maqsadida yaqin muloqot va sa’y-harakatlarni muvofiqlashtirishni davom ettirish zarurligini ta’kidladilar.
Shuningdek, boʻlajak koʻp tomonlama, shu jumladan Shanxay hamkorlik tashkiloti va boshqa xalqaro tuzilmalar doirasidagi tadbirlar jadvali koʻrib chiqildi.